રાજકોટ, તા. ૧૧ :. રીઝર્વ બેંક ઓફ ઈન્ડીયાએ દેના બેંક પર કોઈ પણ પ્રકારના ધિરાણ કરવાની મનાઈ ફરમાવી છે. આ એક તઘલખી નિર્ણય છે અને તેનો કર્મચારી સંગઠન વિરોધ કરી રહેલ છે. રીઝર્વ બેન્કે ભારતની ૧૧ (અગિયાર) જાહેર ક્ષેત્રની બેંક પર પ્રોમ્ટ કરેકટીવ એકશન જેને પીસીએના નામે ઓળખવામાં આવે છે તે લાગુ કરેલ છે. તેમાની એક બેંક દેના બેંક છે, પરંતુ ગુજરાતની વરિષ્ઠ બેંકોમાંની એક બેંક દેના બેંક ઉપર ફકત આ પ્રતિબંધ શા માટે ? દેના બેંક ઉપરનો આ ભેદભાવ શા કારણસર ? આ પ્રશ્ન કર્મચારી સંગઠન ઉઠાવી રહેલ છે. ભારત સરકાર - બેંક અને કર્મચારી સંગઠને એક એમઓયુ (મેમોરેન્ડમ ઓફ અન્ડરસ્ટેન્ડીંગ) પર સહી કરેલ છે અને તેમા જણાવેલ દરેક શરતોનું અન્ય બેંકોની જેમ દેના બેન્ક પણ પાલન કરી રહેલ છે. કોઈ પણ બેંકીંગ કંપની પર થાપણ લેવાની છુટ અને ધિરાણ પર પાબંધી તો તે સંસ્થા નફો કઈ રીતે કરી શકે ? તે સામાન્ય સમજની વાત છે તેમ ગુજરાત બેંક વર્કર્સ યુનિયનના મહામંત્રી કે.પી. અંતાણીની યાદી જણાવે છે.